Útvar hlavného kontrolóra 
Mesta Košice

Správa
o výsledku kontroly

	V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov vykonal Útvar hlavného kontrolóra Mesta Košice v čase od 26. 05. 2011 do 08. 7. 2011 kontrolu nakladania s majetkom a vybraných položiek príjmov a výdavkov za obdobie rokov 2009 a 2010 v CVČ Technik na Orgovánovej 5 v Košiciach.
Kontrola bola vykonaná v zmysle zákona č. 502/2001 Z.z. o finančnej kontrole a vnútornom audite.

Kontrolou bolo zistené:

I. Plnenie prijatých opatrení z predchádzajúcej kontroly 

Z predchádzajúcej kontroly vykonanej v roku 2008 boli prijaté riaditeľom CVČ Technik celkom 10 úloh na odstránenie zistených nedostatkov. Dve úlohy sa týkali oblasti príjmov, tri úlohy oblasti výdavkov a päť úloh oblasti vedenia pokladne a pokladničnej dokumentácie.
Kontrolou bolo zistené, že bolo splnených 9 úloh. Jedna úloha nebola splnená, keďže zistené nedostatky pretrvávajú aj naďalej. Jedná sa o úlohu č. 1 v oblasti výdavkov pri pracovných cestách a ich vyúčtovaní, kde bolo uložené dôsledne dodržiavať Zásady obehu účtovných dokladov, týkajúce sa pracovných ciest, ako aj Príkaz riaditeľa č. 4/2005 zo dňa         9. 6. 2005 pre poskytovanie cestovných náhrad.
Zásady obehu účtovných dokladov zo dňa 02. 01. 2007 boli zrušené Smernicou o obehu účtovných dokladov zo dňa 01. 04. 2008, ktorá nadobudla účinnosť dňom vydania.
Kontrolou bolo zistené, že CP neboli vo všetkých prípadoch podpísané zodpovednými osobami v časti povolenia a vyúčtovania pracovných ciest. Jednotlivé prípady sú rozvedené vo výdavkovej časti správy.

II. Hospodárenie a nakladanie s majetkom

1. Inventarizácia majetku a záväzkov

Zákon č. 431/2002 Z.z. o účtovníctve v znení § 6 ods. 3 ukladá účtovnej jednotke povinnosť inventarizovať majetok, záväzky a rozdiel majetku a záväzkov podľa § 29 a 30 uvedeného zákona.
V zmysle § 29 inventarizáciou overuje účtovná jednotka, či stav majetku, záväzkov a rozdielu majetku a záväzkov v účtovníctve zodpovedá skutočnosti. Inventarizáciu účtovná jednotka vykonáva ku dňu ku ktorému zostavuje riadnu alebo mimoriadnu účtovnú závierku.
Podľa § 30 skutočný stav majetku, záväzkov a rozdielu majetku a záväzkov sa zisťuje inventúrou.
V znení § 30 ods. 2 zákon definuje inventúrny súpis, že je to účtovný záznam, ktorý zabezpečuje preukázateľnosť účtovníctva a musí obsahovať zákonom stanovené údaje. 

Podľa § 30 ods. 3 stav majetku, záväzkov, rozdielu majetku a záväzkov v inventúrnych spisoch sa porovnáva so stavom majetku, záväzkov a rozdielu majetku a záväzkov v účtovníctve a výsledky porovnania sa uvedú v inventarizačnom zápise. 
Inventarizačný zápis je účtovný záznam, ktorým sa preukazuje vecná správnosť účtovníctva a musí obsahovať zákonom stanovené údaje.
a) rok 2009

Na vykonanie riadnej inventarizácie majetku a záväzkov k 31. 12. 2009 vydal riaditeľ CVČ Technik príkaz riaditeľa zo dňa 27. 11. 2009. súčasťou príkazu bolo aj menovanie inventarizačnej, vyraďovacej a likvidačnej komisie.
Kontrolnej skupine bola predložená dokumentácia z inventarizácie, ktorá obsahovala:

-	príkaz riaditeľa
-	návrh inventarizačnej komisie na vyradenie drobného hmotného majetku (DHM), základných učebných pomôcok (ZUP), drobného hmotného majetku vedeného v operatívnej evidencii (OTE) a učebných pomôcok (UP)
-	zápisy zo zasadnutia vyraďovacej komisie
-	posúdenie majetku a dôvody vyradenia
-	zoznam prírastkov DHM
-	analytickú evidenciu DHM – ZUP, DHM vedeného v OTE vrátane UP a DHM – dlhodobého
-	inventúrny súpis predmetov drobného dlhodobého hmotného majetku.

Inventúrny súpis neobsahuje údaje stanovené zákonom o účtovníctve, keď zo súpisu nie je zrejmé kto inventúru vykonal, kedy bola vykonaná, ku ktorému dňu bola vykonaná, miesto uloženia majetku a ďalšie potrebné údaje.
Z kontrolných zistení ako aj z predloženej dokumentácie z inventarizácie vyplýva, že účtovná jednotka nevykonala ku dňu riadnej účtovnej závierky inventarizáciu majetku a záväzkov v súlade so zákonom o účtovníctve, keď neboli vypracované inventúrne súpisy ani inventarizačné záznamy z inventarizácie, pričom podľa predvahy k 31. 12. 2009 na jednotlivých účtoch eviduje zostatky, ako napr.:

úč. 0211 – stavby, budovy v hodnote 162 839,74 €
úč. 0225 – SHV prístroje a zariadenia v hodnote 25 211,98 €
úč. 319 – pozemky v hodnote 1 588,83 €
úč. 112 – materiál na sklade v hodnote 714,14 €
úč. 222 – výdavkový rozpočtový účet 9,92 €
úč. 321 – dodávatelia, záväzky voči dodávateľom v sume 410,63 €

b) rok 2010

Na vykonanie inventarizácie majetku a záväzkov k 31. 12. 2010 bol vydaný príkaz riaditeľa zo dňa 26. 11. 2010. Súčasťou príkazu ja aj menovanie inventarizačnej, vyraďovacej a likvidačnej komisie.
Kontrolnej skupine bola predložená dokumentácia z inventarizácie, ktorá obsahovala:

-	príkaz riaditeľa
-	zápisy zo zasadnutia vyraďovacej komisie na vyradenie majetku
-	zápisy likvidačnej komisie
-	ustanovenie škodovej komisie
-	analytická evidencia DHM – dlhodobého.

Z predloženej dokumentácie z inventarizácie vyplýva, že účtovná jednotka ani v roku 2010 nevykonala inventarizáciu majetku a záväzkov v zmysle zákona o účtovníctve, keď kontrolnej skupine neboli predložené inventúrne súpisy ani inventarizačné záznamy inventarizačnej komisie.

Účtovná jednotka tým, že za kontrolované obdobie nevykonala inventarizáciu majetku a záväzkov porušila § 6 ods. 3 zákona 431/2002 Z.z. o účtovníctve a § 29 ods. 1 a § 30 ods. 1, 2 a 3 uvedeného zákona, čo má za následok, že účtovníctvo účtovnej jednotky je nepreukázateľné a nehodnoverné.
Podľa písomného vyjadrenia členov inventarizačnej komisie zo dňa 09.06.2011 „V rokoch 2009 a 2010 nebola vykonaná inventarizácia majetku CVČ Technik v súlade so zákonom o účtovníctve č. 431/2002  § 30.
Skutočný stav investičného majetku a majetku hmotnej a nehmotnej povahy bol zisťovaný fyzickou a účtovnou dokladovou inventúrou na základe výstupov z analytickej evidencie majetku. Evidencia majetku sa viedla v programe Winnibeu a v roku 2009 sa prešlo na program Vema.
Inventúra majetku vrátane financií a záväzkov sa vykonala len fyzickým zisťovaním skutočného stavu majetku v jednotlivých miestnostiach, avšak bez vyhotovenia zápisu o zistených skutočnostiach. Výstupy spočívali len z evidencie majetku vedeného v programe Vema.
Inventarizácia peňažných prostriedkov v hotovosti bola vykonávaná priebežne zástupcom pre hospodársky a ekonomický úsek. Inventarizácia peňažných prostriedkov na bankových účtoch, pohľadávok, záväzkov, zásob a cenín bola vykonaná len fyzickým zistením bez vykonania zápisu.
Porovnanie skutočného stavu s účtovným stavom nebolo vykonané v dôsledku nedostatočných informácii zo strany zástupcu pre hospodársky a ekonomický úsek.“

2. Inventarizácia pokladne

V zmysle § 29 ods. 3 zákona o účtovníctve, peňažné prostriedky v hotovosti musí účtovná jednotka inventarizovať najmenej štyrikrát za účtovné obdobie, pričom v znení § 3 ods. 3 uvedeného zákona, účtovným obdobím je kalendárny rok.

Kontrolou pokladničnej dokumentácie za rok 2009 bolo zistené, že v priebehu roka bola vykonaná kontrola pokladničnej knihy vtedajším prevádzkovo ekonomickým zástupcom riaditeľa  v dňoch: 31. 3., 20. 4., 12. 5., 30. 6., 28. 9. a    7. 12. 2009. V pokladničnej knihe v uvedených dňoch sú zápisy urobené prevádzkovo ekonomickým zástupcom riaditeľa, že vykonal kontrolu pokladničnej knihy a závady  zistené neboli. Takto realizovanú kontrolu pokladničnej knihy a pokladne nemožno považovať za inventarizáciu peňažných prostriedkov v hotovosti, keď nebol vyčíslený fyzický stav financií v pokladni a porovnaný s účtovným stavom v pokladničnej knihe.
Z predloženej dokumentácie ku kontrole vyplýva, že inventarizácia peňažných prostriedkov v hotovosti bola vykonaná v roku 2009 raz ku dňu 09. 12. 2009 (predložený inventúrny súpis peňažných prostriedkov z uvedeného dňa). Podľa inventúrneho súpisu pri inventarizácii nebol zistený rozdiel medzi fyzickým a účtovným stavom. Inventúrny súpis obsahuje aj stav finančných prostriedkov (mincovku). Zo súpisu ďalej vyplýva, že inventarizáciu pokladne vykonala pokladníčka CVČ, ktorá má za pokladničnú hotovosť hmotnú zodpovednosť a preto nemôže vykonávať inventúru pokladne. Inventúrny súpis podpisuje v zmysle § 30 ods. 2 písm. e) ako hmotne zodpovedná osoba za príslušný majetok.

Kontrolou pokladničnej dokumentácie za rok 2010 bolo zistené, že v priebehu roka bola vykonaná kontrola pokladničnej knihy celkovo trikrát a to 30. 03., 22. 09. a 20. 12. 2010. podľa zápisu v pokladničnej knihe kontrolu vykonal vtedajší prevádzkovo ekonomický zástupca riaditeľa bez vyčíslenia fyzického stavu finančných prostriedkov v pokladni a ich porovnania s účtovným stavom, čo nemožno považovať za inventarizáciu pokladne.
Z predložených inventúrnych súpisov peňažných prostriedkov v hotovosti za rok 2010 vyplýva, že inventúra pokladne bola urobená v roku 2010 celkom trikrát a to 31. 03., 30. 09. a       20. 12. 2010. Podľa záznamov v inventúrnych súpisoch inventarizáciu nevykonala nestranná osoba, ale tak ako aj v roku 2009 pokladníčka CVČ, ktorá má hmotnú zodpovednosť.

Z uvedených kontrolných zistení vyplýva, že účtovná jednotka porušila § 29 ods. 3 zákona č. 431/2002 Z.z. o účtovníctve, keď za kontrolované obdobie rokov 2009 a 2010 nevykonala inventarizáciu peňažných prostriedkov v hotovosti najmenej štyrikrát za účtovné obdobie, ale v roku 2009 len jedenkrát a v roku 2010 trikrát aj to nesprávne, keď inventarizáciu vykonala samotná pokladníčka a nie nestranná osoba.

3. Hospodárenie a nakladanie s drobným hmotným majetkom – DHM

Kontrolná skupina podrobila kontrole hospodárenie a nakladanie s drobným hmotným – dlhodobým majetkom (DHM) a drobným hmotným majetkom, ktorý slúži ako základné učebné pomôcky (DHM – ZUP) a ktorý je predmetom účtovníctva na podsúvahových účtoch, okrem drobného hmotného krátkodobého majetku, ktorý je evidovaný a vedený len v operatívnej evidencii. CVČ nemá vydanú internú smernicu, ktorá by definovala DHM dlhodobý a krátkodobý.

a) rok 2009

Prehľad o stave a pohybe DHM a DHM – ZUP v roku 2009 podľa analytickej evidencie je uvedený v nasledujúcej tabuľke č. 1:

									          Tabuľka č. 1 (v €)	
	Stav k 1.1.2009	Prírastky	Úbytky	Stav k 31.12.2009	
DHM	101 337,60	16 494,04	4 035,76	113 795,88	
DHM –ZUP	118 257,89	11 309,46	4 921,40	124 645,95	
Spolu	219 595,49	27 803,50	8 957,16	238 441,83	

Úbytky predstavujú vyradený DHM a DHM – ZUP na základe odporučenia inventarizačnej komisie a schválenia vyraďovacou komisiou dňa 29. 11. 2009.
Podľa zápisu zo zasadnutia vyraďovacej komisie z uvedeného dňa, vyradený majetok bol opotrebovaný, zastaraný a denným používaním zničený. Zo zápisnice likvidačnej komisie zo dňa 22. 12. 2009 vyplýva, že vyradený majetok bol odovzdaný na likvidáciu do zberného dvora, okrem 6 ks bicyklov, ktoré boli bezplatne darované Detskému domovu v Košickej Novej Vsi. 
Kontrolou bolo zistené, že CVČ Technik nevykazovalo v roku 2009 na podsúvahových účtoch účtovnej skupiny 77 dlhodobý DHM a DHM – ZUP.
V zmysle opatrenia MF SR č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení § 79 ods. 1 a 2 na podsúvahových účtoch v účtovných skupinách 75 až 79 sa sledujú skutočnosti, o ktorých sa neúčtuje v účtovných knihách a ktoré sú podstatné na posúdenie majetkovej situácie účtovnej jednotky a jej ekonomických zdrojov, ktoré možno využiť. Na podsúvahových účtoch sa sledujú okrem iného aj materiál v skladoch civilnej ochrany a ostatný materiál špecifického použitia.

Účtovná jednotka tým, že DHM neúčtovala a nevykazovala na podsúvahovom účte porušila § 7 ods. 1 zákona č. 431/2002 Z.z. o účtovníctve v ktorom sa uvádza: Účtovná jednotka je povinná účtovať tak, aby účtovná závierka poskytovala verný a pravdivý obraz o skutočnostiach, ktoré sú predmetom účtovníctva a o finančnej situácii účtovnej jednotky.

b) rok 2010

Prehľad o stave a pohybe DHM a DHM – ZUP v roku 2010 je uvedený v nasledujúcej tabuľke č. 2:

									          Tabuľka č. 2 (v €)
	Stav k 1.1.2010	Prírastky	Úbytky	Stav k 31.12.2010	
DHM	113 795,88	28 724,01	5 215,46	137 304,43	
DHM – ZUP	124 645,95	20 109,60	1 543,28	143 212,27	
Spolu	238 441,83	48 833,61	6 758,74	280 516,70	

Úbytky predstavujú vyradený DHM a DHM – ZUP na základe doporučenia inventarizačnej komisie zo dňa 29. 12. 2010.
Účtovná jednotka v roku 2010 DHM – dlhodobý a DHM – ZUP účtovala a vykazovala na podsúvahovom účte 771.
Z predložených zoznamov prírastkov dlhodobého DHM a DHM – ZUP vyplýva, že CVČ Technik za kontrolované obdobie nakupovalo aj špeciálne profesionálne náradie a nástroje pre stolársku a stavebnú činnosť, ktorá nesúvisí s činnosťou, potrebami a poslaním CVČ, ktoré zabezpečuje výchovno – vzdelávaciu, poradenskú, záujmovú a rekreačnú činnosť pre deti a mládež, ako napr.:

-	búracie kladivo S 900 SDX max. za 992 €, invent. č. DHM01097 (2009)
-	laserový uholník stavebný na dlažby v cene 161,09 €, invent. č. DHM01138 (2009)
-	fréza FR 156N za 219,99 €, invent. č. DHM01094 (2009)
-	fréza sparovacia v cene 134,47 €, invent. č. 01105 (2009)
-	fréza spájacia/45 za 171,36 €, invent. č. DHM01106 (2009)
-	hoblík KP0810 falcovací v cene 264,90 €. invent. č. 01119 (2009)
-	pieskovací spitboy v cene 893,62 €, invent. č. 01157 (2010)
-	fréza multirádiusová za 229,08 €, invent. č. 02573 (2010), fréza je vedená ako základná učebná pomôcka
-	kombi kladivo KHE – 28SP v cene 225 €, invent. č. 01169 (2010)
-	skrutkovač AKU C 12CE v cene 433,75 €, invent. č. 01175 (2010)
-	píla pásová N 4400 za 1 230,35 €, invent. č. 01203 (2010)
-	pneumatická leštička RODAC v cene 162,28 €, invent. č. 01238 (2010)
-	píla skracovacia v cene 956 €, invent. č. 01246 (2010)
-	fréza horná OF 1010 za 542,10 €, invent. č. 0901 (2010)
-	fréza horná za 629,51 €, invent. č. 0908 (2010)
-	laser stavebný GLL3 – 80 v cene 404,80 €, invent. č. 0910 (2010)
-	svorky rôznych veľkostí v celkovej cene 678,31 €, invent. č. 02664 – 02676 (2010)

Špeciálne nástroje a náradie je uskladnené v miestnosti č. 73. Podľa súpisu predmetov uskladnených v uvedenej miestnosti nachádza sa v nej k 22. 06. 2011 špeciálne náradie a nástroje vrátane kamier a príslušenstva v celkovej hodnote 29 227, 78 €. 
Uvedené kontrolné zistenia poukazujú na to, že nákup špeciálneho profesionálneho náradia a nástrojov pre drevársku výrobu a stavebnú činnosť z pohľadu ich využitia pre realizované činnosti CVČ je nevyužiteľné a neefektívne.

III. Príjmy a výdavky

Plnenie príjmov a čerpanie výdavkov podľa schváleného rozpočtu a jednotlivých rokov kontrolovaného obdobia udávajú tabuľky č. 3 a 4 (v €):

Rok 2009						                               Tabuľka č. 3
Položka	Príjmy	Schválený 
rozpočet	Upravený 
rozpočet	Skutočnosť
k 31.12.2009	%	
223	Popl. a platby z nepriemyselného
a náhod. predaja služieb (šk. kluby detí)	82 984,00	89 051,00	89 051,40	100	
292	Ostatné príjmy (z dobropisov)	0,00	1 417,00	1 416,93	100	
	Granty	-	-	-		
	Príjmy spolu	82 984,00	90 468,00	90 468,33	100	

Položka	Výdavky	Schválený
rozpočet	Upravený
rozpočet	Skutočnosť
k 31.12.2009	%	
610	Mzdy, platy a ost. osob. vyrovnania      	266 094,00	257 477,00	257 476,47	100	
620	Poistné a príspevky do poisťovní            	94 319,00	90 243,00	90  243,09	100	
630	Tovary a služby	184 864,00	280 591,00	280 581,55	100	
640	Bežné transfery	0,00	454,00	454,30	100	
600	Bežné výdavky spolu	545 277,00	628 765,00	628 755,41	100	
700	Kapitálové výdavky	-	-	-		
	Výdavky celkom	545 277,00	628 765,00	628 755,41	100	
Z uvedenej tabuľky vyplýva, že CVČ Technik stanovené príjmy v rozpočtovom roku 2009 za poskytované služby splnilo.

Z celkovej sumy výdavkov 628 755,41 € predstavujú výdavky na mzdy a prislúchajúce odvody 347 719,56 €, čo je 55,3 % z celkových výdavkov. Výdavky na tovary a služby sú vo výške 280 581,55 €.

V zmysle zákona č. 523/2004 Z.z. o rozpočtových pravidlách verejnej správy v znení § 19 ods. 2 verejné prostriedky rozpočtované na príslušný rozpočtový rok možno použiť do konca rozpočtového roka.

V priebehu roka 2009 boli CVČ poskytnuté dotácie z jednotlivých zdrojov v celkovej sume 628 765,33 € a čerpané boli vo výške 628 755,41 €. Nevyčerpané prostriedky k 31. 12. 2009 v sume 9,92 tvorili zostatok na výdavkovom rozpočtovom účte a na účet zriaďovateľa boli odvedené 05. 02. 2010.

Rok 2010								       Tabuľka č. 4
Položka	Príjmy	Schválený
rozpočet	Upravený
rozpočet	Skutočnosť
k 31.12.2010	%	
223	Popl. a platby z nepriemyselného
a náhod. predaja služieb (šk. kluby detí)	85 300	108 059	108 059	100	
292	Ostatné príjmy (vratky)	-	1 182	1 182	100	
311	Granty	-	200	200	100	
	Príjmy spolu	85 300	109 441	109 441	100	

Položka	Výdavky	Schválený
rozpočet	Upravený
Rozpočet	Skutočnosť
k 31.12.2010	%	
610	Mzdy platy a ost. osob. vyrovnania	271 094	268 677	268 677	100	
620	Poistné a príspevky do poisťovní	88 223	93 487	93 487	100	
630	Tovary a služby	206 772	434 066	433 940	99,97	
640	Bežné transfery	-	8 680	8 681	100	
600	Bežné výdavky spolu	566 089	804 910	804 785	99,98	
700	Kapitálové výdavky	-	-	-		
	Výdavky celkom	566 089	804 910	804 785	99,98	

Poznámka: 	Vo finančnom výkaze FIN-04 o plnení rozpočtu za rok 2010 sú ukazovatele zaokrúhľované v zmysle metodického pokynu na celé eurá.

	V roku 2010 boli CVČ poskytnuté finančné granty formou darovacej zmluvy od spoločnosti G-FOREST s.r.o. Košice vo výške 200 € (21. 05. 2010). Finančné prostriedky boli určené na nákup športových potrieb. Ich použitie bolo v súlade s určením a boli zakúpené športové potreby pre krúžkovú činnosť.

	Z tabuľky je zrejmé, že CVČ Technik stanovené príjmy v rozpočtovom roku 2010 za poskytované služby splnilo.

	Z celkovej sumy výdavkov 804 785 € sú výdavky na mzdy a prislúchajúce odvody vo výške 362 164 €, čo predstavuje 45 % z celkových výdavkov. Výdavky na tovary a služby sú vo výške 433 940 €.
 
V priebehu roka 2010 boli CVČ Technik poskytnuté dotácie z jednotlivých zdrojov vrátane sponzorských darov v celkovej sume 804 909,80 € a čerpané boli vo výške 804 785 € (zaokrúhlené podľa výkazu).

Na výdavkovom rozpočtovom účte bol k 31. 12. 2010 evidovaný zostatok 123,20 €, ktorý bol zaslaný na účet zriaďovateľa dňa 21. 01. 2011.
Rozdiel medzi prijatými a čerpanými dotáciami v zmysle výkazu predstavuje 124,80 € (804 909,80 – 804 785). Nesúlad medzi zostatkom na výdavkovom účte a rozdielom medzi prijatými a čerpanými dotáciami predstavuje sumu 1,60 € v neprospech výdavkového účtu (124,80 – 123,20 = 1,60) a bol spôsobený zaokrúhľovaním jednotlivých položiek vo výkaze na celé eurá smerom nadol.

A. Príjmy

1. Účet 223 – príjmový rozpočtový účet

	Všetky príjmy organizácie, ktoré sú zúčtované na danom rozpočtovom účte sú vedené na bankovom účte č. 0495614003/5600 vedenom v Dexia banke a.s. V priebehu roka boli z uvedeného bankového účtu odvádzané finančné prostriedky na účet zriaďovateľa – Mesta Košice.
	Z tabuľky č. 3 vyplýva, že v roku 2009 boli príjmy v celkovej výške 90 468,33 €.  Výdaj z príjmového rozpočtového účtu 223 je zúčtovaný v celkovej sume 90 468,33 € (t.j. odvod  peňažných prostriedkov na účet zriaďovateľa). Zostatok k 31. 12. 2009 je vykázaný nulový. Nulový zostatok je vykázaný aj na prislúchajúcom bankovom účte.
	Z tabuľky č. 4 je zrejmé, že príjmy v roku 2010 boli v celkovej sume 109 441 €. Výdaj z príjmového rozpočtového účtu bol zúčtovaný v zhodnej výške. Zostatok na účte je vykázaný nulový, podobne aj zostatok na prislúchajúcom bankovom účte.
	Z uvedeného vyplýva, že CVČ Technik všetky príjmy za kontrolované obdobie odviedlo na účet zriaďovateľa – Mesta Košice.

B. Výdavky

Účet 222 – Výdavkový rozpočtový účet

	Na uvedenom účte sa účtuje príjem prostriedkov poskytnutých zriaďovateľom a ich výdaj na určené rozpočtové výdavky.
	Všetky príjmy a výdaje organizácie, ktoré sú zúčtované na danom rozpočtovom účte sú vedené na bankovom účte č. 0495610002/5600 vedenom v Dexia banke a.s.
	Použitie výdavkov za kontrolované obdobie podľa jednotlivých položiek je zrejmé z tabuliek č. 3 a č. 4 a z popisnej časti k nim. Kontrole boli podrobené výdavky položky 630 za tovary a služby, kde boli zistené nasledujúce nedostatky:

1. Pri faktúrach za vedenie záujmového útvaru – tréner futbalu neboli v niektorých   prípadoch doložené mesačné výkazy odpracovaných hodín s popisom činnosti, ako napr.:

-	faktúra č. 3/2010 zo dňa 01. 04. 2010 od dodávateľa P. P. za poskytnuté služby za mesiac marec 2010 v hodnote 150 €
-	faktúra č. 4/2010 zo dňa 04. 05. 2010 od dodávateľa P. P. za poskytnuté služby za mesiac apríl 2010 v hodnote 150 €
-	faktúra č. 5/2010 zo dňa 31. 5. 2010 od dodávateľa P. P. za poskytnuté služby za mesiac máj 2010 v hodnote 150 €
-	faktúra č. 7/2010 zo dňa 13. 10. 2010 od dodávateľa P. P. za poskytnuté služby za mesiac september 2010 v hodnote 150 €
-	faktúra č. 20100012 zo dňa 31. 10. 2010 od dodávateľa B. A. za poskytnuté služby za mesiac október 2010 v hodnote 380 €
-	faktúra č. 0007/2010 zo dňa 01. 11. 2010 od dodávateľa M. R. za poskytnuté služby za mesiace:

- august 2010 v hodnote 	200 €
- september 2010 v hodnote 	200 €
- október 2010 v hodnote 	150 €
		  Fakturácia spolu		550 €

-	faktúra č. 20100015 zo dňa 31. 11. 2010 od dodávateľa B. A. za poskytnuté služby za mesiac november 2010 v hodnote 380 €
-	faktúra č. 0008/2010 zo dňa 01. 12. 2010 od dodávateľa M. R. za poskytnuté služby za mesiac november 2010 v hodnote 200 €.

2. Iné kontrolné zistenia

-	faktúra č. 90000037 zo dňa 14. 06. 2010 od dodávateľa English Learning Centre – NEW PERSPECTIVE s.r.o. Košice za služby lektora v mesiacoch apríl – jún 2010 v celkovej sume 109,56 € za 22 hodín lektorskej činnosti. K faktúre nie je priložený rozpis činností podľa jednotlivých mesiacov, dní a hodín. Výška fakturácie sa nedá odkontrolovať
-	faktúra č. 50091006 zo dňa 06. 09. 2010 od dodávateľa ZAHON s.r.o. Prešov za práce súvisiace s opravou zadnej časti fasády v lodenici, lokalita Košice – Anička. Prevedené práce: odstránenie starej omietky, vyrovnanie podkladu, sieťkovanie, aplikácia finálnej omietky. Fakturovaná cena 830 € bez DPH. K faktúre nie je priložený rozpočet stavebných prác ani výkaz výmer. Výšku fakturácie nie je možné odkontrolovať
-	faktúra č. 50091007 zo dňa 17. 09. 2010 od dodávateľa ZAHON s.r.o. Prešov v cene     294 € bez DPH  za práce súvisiace s opravou východnej časti fasády + sokel v lodenici Košice – Anička. Prevedené práce: odstránenie starej omietky, vyrovnanie podkladu, sieťkovanie, aplikácia finálnej omietky.

Tak ako v predchádzajúcom prípade ani k tejto faktúre nie je priložený rozpočet stavebných prác ani výkaz výmer. Výšku fakturácie ani v tomto prípade nie je možné odkontrolovať.

3. Nákup, výdaj a evidencia dreva

	Kontrolou bolo zistené, že CVČ Technik v roku 2010 nakupovalo väčšie množstvo dreva, ktoré bolo dané hneď po nákupe do spotreby a jeho použitie nie je známe. Jedná sa o nasledovné faktúry:

a)	faktúra č. 2010/032 zo dňa 31. 03. 2010 od dodávateľa Stavebná firma Žabecký s.r.o. Nižný Klatov v celkovej cene 774,36 € s DPH, v tom:

- hranoly 150x150 mm dĺžky 6 m, 0,95 m3 v cene 	191,38 €
- hranoly 150x150 mm dĺžky 5 m, 0,85 m3 v cene 	171,24 €
- dosky 5 m, 2 m3 v cene 				387,94 €
	  Spolu							750,56 €
	- doprava						  23,80 €
	  Celkom						774,36 €

	Uvedený materiál bol výdajkou č. 122/2010 zo dňa 10. 04. 2010 daný do spotreby. Na výdajke nie je uvedený účel použitia materiálu a nie je zrejmé na čo bol použitý.
	Fyzickou obhliadkou priestorov CVČ Technik bolo zistené, že hranoly o rozmere 150x150 mm dĺžky 6 m v počte 7 ks (0,95 m3) a 5 m dosky (2m3) sú uložené na dvore CVČ, pričom nie sú evidované a vykázané ako zásoby na účte 112 – materiál na sklade.
	Použitie hranolov 150x150 mm dĺžky 5 m z predloženej dokumentácie nie je známe.

	Účtovná jednotka tým, že dala materiál do spotreby, pričom je uložený v priestoroch CVČ a nie je evidovaný na účte 112 – materiál na sklade porušila § 36 (účtovanie zásob) Opatrenia MF SR č. MF/16786/2007-31 zo dňa 08. 08. 2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky.
	Nevykázanie uskladneného dreva na účte 112 svedčí aj o formálnej a nedôslednej inventarizácii majetku ku dňu zostavovania riadnej ročnej závierky t.j. k 31. 12. 2010.

b)	faktúra č. 2010/056 zo dňa 08. 06. 2010 od dodávateľa Stavebná firma Žabecký s.r.o. Nižný Klatov za dodávku hranolov 10x10 cm dĺžky 4 m v objeme 0,52 m3 (13 ks) a cene 98,82 € s DPH. Výdajkou č. 318/2010 zo dňa 19. 07. 2010 boli dané do spotreby. Z výdajky nie je známy účel a miesto použitia hranolov.
c)	faktúra č. 2010220 zo dňa 26. 07. 2010 od dodávateľa DP work s.r.o. Košice za dodávku dosiek 25x120 mm dĺžky 2,5 m v celkovom počte 200 ks (1,5 m3) a cene 296,26 €. Výdajkou č. 414/2010 zo dňa 31. 07. 2010 boli dané do spotreby. Z výdajky nie je známy účel a miesto použitia dosiek.
d)	faktúra č. 11002363 zo dňa 25. 05. 2010 od dodávateľa CENTROGLOB s.r.o. Košice za dodávku drevotriesky DTD 18 U 132PE-KV v počte 4 ks a cene 194,02 €. Výdajkou č. 304/2010 zo dňa 19. 07. 2010 boli dané do spotreby. Z výdajky nie je známy účel a miesto použitia drevotriesky.

Kontrolou bolo zistené, že ani jedna výdajka za kontrolované obdobie neobsahovala údaj o účele a mieste použitia materiálov a predmetov vydaných do spotreby, čím sa fyzicky nedá odkontrolovať ich použitie.

e)	fyzickou obhliadkou priestorov CVČ Technik bolo zistené, že na nádvorí sa nachádza okrem už uvedeného dreva v bode 3a (hranoly 150x150 dĺžky 6m  0,95 m3 a dosky 5 m  2 m3) ďalšie drevo, ktoré nie je evidované a vykázané na účte 112 – materiál na sklade ako zásoby. Ide o nasledovnú drevnú hmotu:

- hranoly 150x100 mm dĺžky 5 m v počte 10 ks (0,75 m3)
- hranoly 150x150 mm dĺžky 4 m v počte 6 ks (0,54 m3)
- dosky v dĺžke 3 – 3,5 m rôznych šírok cca 1,5 m3

Aj v tomto prípade uvedený materiál nie je evidovaný a vykázaný na účte 112 – materiál na sklade ako zásoby, čo taktiež svedčí o nedôslednej a formálne vykonanej inventarizácii majetku.

4. Výdaje cez pokladňu

a) Výlety

CVČ Technik organizuje pre členov záujmových krúžkov výlety za účelom prehlbovania vedomostí v oblasti histórie, rozvoja pohybových zručností a orientácie v priestore, podpory rozvoja súťaživosti a kreativity.

Kontrolou vyúčtovania výdajov za výlety a prepravu bolo zistené, že v niektorých prípadoch neboli k vyúčtovaniu doložené prezenčné listiny, teda nie je možné odkontrolovať správnosť počtu zakúpených vstupeniek resp. stravy., napr.:

-	VPD č. 84 zo dňa 19. 03. 2009 – vyúčtovanie výletu na Ľubovniansky hrad konaný dňa  14. 03. 2009 v celkovej sume 228,50 €, v tom:

- vstupné na hrad 	  98,00 € (41 osôb)
- strava 		130,50 € (45 osôb)

-	VPD č. 235 zo dňa 15. 06. 2009 – vyúčtovanie výletu na Spišský hrad konaného            13. 06. 2009 v celkovej sume 279,60 €, v tom:

- rezervácia vstupného 	  10,00 €
- vstupné 		132,00 € (34 osôb)
- strava 		137,60 € (40 osôb)

-	VPD č. 379 zo dňa 23. 06. 2010 – vyúčtovanie výletu na Zborovský hrad konaný dňa      23. 06. 2010 na celkovú sumu 124 €, v tom:

- vstupné na hrad 	  16 € (32 osôb)
- strava 		108 € (36 osôb)

	Ďalej bolo zistené, že  v niektorých prípadoch z dokladov nie je zrejmé za akým účelom sa preprava uskutočnila ani kto sa jej zúčastnil, napr.:

-	VPD č. 71 zo dňa 11. 03. 2009 – preprava osôb v dňoch 29.01., 31.01., 06.02., 08.02., 13.02., 15.02., 20.02. a 22. 02. 2009 na trase KE – Stará voda – KE v celkovej sume 1 248 € 

-	VPD č. 97 zo dňa 25. 03. 2009 – preprava osôb v dňoch 08. 02. a 17. 02. 2009 na trase KE – Litmanová – KE v celkovej sume 496 €  

-	VPD č. 238 zo dňa 16. 06. 2009 – preprava osôb v dňoch 12. 06. a 14. 06. 2009 na trase KE – Dedinky – KE v celkovej sume 504,90 €  

b) Vyúčtovanie cestovného

-	VPD č. 7 zo dňa 19. 01. 2009 vystavený na sumu 36,07 € - vyúčtovanie pracovnej cesty riaditeľa CVČ Technik do Žiliny, konanej dňa 05. 01. 2009. Podľa cestovného príkazu bolo účelom pracovnej cesty jednanie s obchodným zástupcom firmy Epimex – Žilina. Pracovná cesta nebola povolená pracovníkom oprávneným na povolenie cesty, teda príslušným nadriadeným ale prevádzkovo ekonomickým zástupcom riaditeľa. Z pracovnej cesty nebola predložená správa o výsledku pracovnej cesty.

-	VPD č. 209 zo dňa 28. 05. 2009 vystavený na sumu 31,20 € - vyúčtovanie pracovnej cesty zástupkyne riaditeľa. Pracovná cesta konaná v dňoch 20. 05. – 22. 05. 2009 v Kysaku za účelom školenia „Právne minimum“. Cestovný  príkaz nie je podpísaný zodpovedným pracovníkom v časti vyúčtovanie pracovnej cesty.

-	VPD č. 433 zo dňa 30. 11. 2009 vystavený na sumu 189,61 € - vyúčtovanie pracovnej cesty pracovníčky CVČ do Pardubíc, ČR konanej v dňoch 27. 11. – 30. 11. 2009. Účelom cesty bola účasť na Medzinárodnom festivale Pardubická Ryengle 2009 (súťaž). Prílohou VPD je cestovný príkaz pracovníčky, cestovné lístky a doklady za úhradu poskytnutého ubytovania, stravy, štartovného a DVD z akcie. Podľa CP sa pracovnej cesty (spolucestujúci) zúčastnil aj ďalší pracovník CVČ bez cestovného príkazu. Výdavky za pracovnú cestu boli zúčtované za oboch pracovníkov. K vyúčtovaniu nie je doložená správa z pracovnej cesty. Cestovný príkaz nie je podpísaný zodpovedným pracovníkom v časti vyúčtovanie pracovnej cesty ani pracovníkom, ktorý vyúčtovanie upravil. CP taktiež nie je vyplnený podľa predtlače v časti vyúčtovanie pracovnej cesty – rozpis jednotlivých výdavkov na pracovnú cestu a CP nie je podpísaný účtovateľom.

-	VPD č. 100420 zo dňa 07. 07. 2010 vystavený na sumu 157,24 € - vyúčtovanie pracovnej cesty pracovníka CVČ do Banskej Bystrice konanej v dňoch 02. 07. – 04. 07. 2010. Účelom cesty bola účasť na Outbreak Europe 2010 – majstrovstvá Európy v kategórii break dance. Cestovný príkaz nie je podpísaný zodpovedným pracovníkom v časti vyúčtovanie pracovnej cesty a taktiež nebola predložená správa o výsledku pracovnej cesty.

-	VPD č. 100819 zo dňa 08. 12. 2010 vystavený na sumu 265,30 € - vyúčtovanie pracovnej cesty troch zamestnancov do Pardubíc, ČR konanej v dňoch 26. 11. – 28. 11. 2010. Účelom cesty bola účasť na Medzinárodnom festivale Pardubická Ryengle 2010. Prílohou VPD sú cestovné lístky na vlak, doklady za úhradu štartovného, ubytovania a stravy. Finančné prostriedky boli vyplatené bez vyúčtovania formou cestovného príkazu.

c) Výdavky na drobný nákup

	Kontrolou VPD za drobný nákup bolo zistené, že v niektorých prípadoch z dokladov nie je zrejmý účel potreby, ako napr.:

-	VPD č. 134 zo dňa 15. 04. 2009 vystavený na sumu 271,14 € za nákup 420 bm hranovacej pásky (6 druhov x 70 bm)
-	VPD č. 246 zo dňa 19. 06. 2009 vystavený na sumu 44,30 € za nákup drevotrieskovej dosky
-	VPD č. 320 zo dňa 17. 09. 2009 vystavený na sumu 19,61 za nákup rúry (6 m)
-	VPD č. 100060 zo dňa 26. 02. 2010 vystavený na sumu 76,54 € za nákup hadicovej otočnej spojky, listovej svorky, oceľového posuvného meradla a rysovacej ihly
-	VPD č. 100028 zo dňa 05. 02. 2010 vystavený na sumu 27,05 € za nákup elektroinštalačného materiálu
-	VPD č. 100201 zo dňa 26. 04. 2010 vystavený na sumu 64,44 € za nákup 24 m profilu uzavretého zváraného (jokel)
-	VPD č. 100336 zo dňa 07. 06. 2010 vystavený na sumu 56,43 € za nákup 100 bm hranovacej pásky
-	VPD č. 100624 zo dňa 20. 09. 2010 vystavený na sumu 89,39 € za nákup 3 ks tabúľ drevotrieskových dosák a 34 bm hranovacej pásky
-	VPD č. 100619 zo dňa 17. 09. 2010 vystavený na sumu 153,44 € za nákup 0,468 m3 sušeného smreku 50 III. tr.

IV. Podnikateľská činnosť

	Centrum voľného času Technik dňom 01. 01. 2009 začalo vykonávať podnikateľskú činnosť na základe živnostenských listov č. OŽP-C/2008/13598-2 až 10 zo dňa 16. 12. 2008. Predmety podnikania sú:

-	kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod)
-	sprostredkovateľská činnosť v oblasti obchodu
-	sprostredkovateľská činnosť v oblasti služieb
-	reklamné a marketingové služby
-	výroba jednoduchých drevárskych výrobkov, zostavovanie stolárskych dielcov alebo súčastí z dreva do finálnych produktov a ich údržba
-	prenájom nehnuteľností spojený s poskytovaním iných než základných služieb spojených s prenájmom
-	prenájom hnuteľných vecí
-	dokončievacie stavebné práce pri realizácii interiérov a exteriérov
-	organizovanie kultúrnych a iných spoločenských podujatí

Súhlas na vykonávanie podnikateľskej činnosti bol zriaďovateľom udelený dňa               06. 10. 2008.

Výsledky hospodárenia podnikateľskej činnosti za kontrolované obdobie udáva nasledujúca tabuľka (zaokrúhlené na celé €):

	Náklady	Výnosy	HV pred zdanením	
2009	24 651	25 194	543	
2010	23 677	23 799	122	

Kontrolou predloženej dokumentácie bolo zistené:

	Zmluvou o nájme hnuteľnej veci zo dňa 02. 01. 2009 uzatvorenej medzi vtedajším riaditeľom CVČ ako prenajímateľom a Centrom voľného času Technik zastúpeného prevádzkovo ekonomickým zástupcom riaditeľa boli centru voľného času prenajaté nasledovné hnuteľné veci (obrábacie stroje):

1.	SUPER BROWN 350/45 MRM – verzia s manuálnym zverákom a variátorom na zabezpečenie plynulej zmeny reznej rýchlosti pre rezanie všetkých kovov
2.	PERRIS 350 – vysokootáčková kotúčová píla pre hliník a ľahké zliatiny
3.	ROJEK FSN 300 – fréza na drevo s naklopením vretena o 45 stupňov
4.	ALTENDORF – formátovacia píla na plastové materiály a lamino
5.	Hobľovačka KDR 300 so spodným prieťahom
6.	Casadei 320 – olepovačka hrán

Celková hodnota prenajatých hnuteľných vecí predstavuje podľa nájomnej zmluvy hodnotu 33 589 €.
Účelom nájmu bolo užívanie vecí na obvyklé účely v rámci podnikania. Ročné nájomné bolo stanovené vo výške 17 % hodnoty hnuteľných vecí, čo predstavuje čiastku 5 710,13 €, t.j. 475,84 € mesačne.
Dodatkom č. 1 zo dňa 24. 03. 2010 k zmluve o nájme hnuteľnej veci bola s účinnosťou od 01. 04. 2010 výška mesačného nájmu stanovená na 1,- €.
Celková uhradená výška nájomného za kontrolované obdobie predstavuje sumu 7 146,60 €.
Prenájom strojov bol ukončený skončením pracovného pomeru vtedajšieho riaditeľa CVČ. 

Podľa predloženej dokumentácie – kalkulačné listy, boli v rámci podnikateľskej činnosti (drevovýroba) vyrobené drevárske výrobky vo vlastnej réžii pre potreby CVČ v celkovej hodnote 3 610,01 €. Z tejto sumy náklady na nákup materiálu predstavujú čiastku 2 593,51 € a režijné náklady čiastku 1 016,50 €.

Porovnaním vykázanej spotreby materiálu v kalkulačných listoch na výrobu vstavaných skríň a kvetináčov boli zistené v skutočnej spotrebe a vykázanej spotrebe nasledovné rozdiely:

Kvetináče

	Podľa kalkulačného listu bolo na výrobu 6 ks kvetináčov vykázaných 1,05 m3 materiálu (laty 5x5x300 cm) v cene 254,14 € vrátane dopravy. Fyzickým premeraním bolo zistené, že skutočná spotreba materiálu je cca 0,5 m3, pričom na výrobu boli  použité hranoly o rozmere 7x7 cm (rozmer po opracovaní). Rozdiel 0,55 m3 je v neprospech skutočnej spotreby. Ďalšie nezrovnalosti boli zistené pri spotrebe lepidla, keď v kalkulačnom liste je vykázaná spotreba v množstve 3 ks v cene 220,50 € (1 ks = 30 kg, t.j. spolu 90 kg), čo je spotreba pre dané výrobky mnohonásobne nadhodnotená.

Vstavané skrine 

	Podľa kalkulačného listu bola na výrobu 8 ks posuvných dverí vykázaná spotreba 4 ks drevotriesky (1 ks o rozmeroch 2800x2070 mm), čo predstavuje 23,18 m2. fyzickým premeraním bola zistená skutočná spotreba materiálu v množstve 13,25 m2. Rozdiel 9,93 m2 je v neprospech skutočnej spotreby materiálu na výrobu dvier.
	Ďalšie rozdiely boli zistené v spotrebe materiálu vykázaného na výrobu skríň (obvodové steny, priečky, police), keď podľa kalkulačného listu je vykázaná spotreba 5 ks drevotriesky (1 ks o rozmeroch 2800x2070 mm), čo predstavuje 28,98 m2 a fyzickým premeraním bola zistená skutočná spotreba materiálu v množstve 21,3 m2. Rozdiel 7,68 m2 je v neprospech skutočnej spotreby materiálu na výrobu skríň.

	Uvedené kontrolné zistenia ukazujú na skutočnosť, že pri výrobe vstavaných sríň a kvetináčov je skutočná spotreba materiálu oproti vykázanej nižšia.

	V rámci podnikateľskej činnosti predstavovali náklady za prenájom strojov pre drevovýrobu celkovú sumu 7 146,60 €, pričom príjmy z drevovýroby neboli vykázané žiadne. Využitie strojov bolo len na výrobu výrobkov pre vlastnú potrebu. Okrem už uvedených výrobkov boli vo vlastnej réžii vyrobené aj vešiaková stena, skriňa, stôl pod PC, zariadenie šatne a vrátnice, malá skrinka, kancelársky stôl.

Prevádzkové náklady na podnikateľskú činnosť

	V zmysle metodického pokynu č. 5/2007-R (platný do 14. 09. 2009) a č. 12/2009-R účinného od 15. 09. 2009, ktorým sa určuje postup škôl a školských zariadení pri vykonávaní podnikateľskej činnosti si podľa čl. 3 ods. 7 písm. a) do nákladov na podnikateľskú činnosť zahŕňa škola alebo školské zariadenie všetky náklady súvisiace s touto činnosťou vrátane pomernej časti nákladov na prevádzku školy alebo školského zariadenia zodpovedajúcej rozsahu využívania objektov a zariadení na podnikateľskú činnosť.

	Kontrolou bolo zistené, že do nákladov podnikateľskej činnosti neboli zahrnuté prevádzkové náklady týkajúce sa spotreby médií.

	Príjmy z podnikateľskej činnosti tvorili tržby za záujmovú činnosť dospelých, sprostredkovateľskú činnosť v oblasti služieb (zájazdy do Chorvátska),  tržby za prenájom nebytových priestorov a iné.

	Kontrolou tržieb z prenájmu nebytových priestorov bolo zistené, že do príjmov z podnikateľskej činnosti boli okrem tržieb za samotný prenájom plochy nebytových priestorov zahrnuté aj platby nájomcov za prevádzkové náklady (teplo, voda, el. energia, upratovanie), pričom tieto náklady boli dodávateľom médií hradené z prostriedkov CVČ.

	Uvedené kontrolné zistenia poukazujú na to, že prenájom strojov pre drevovýrobu v rámci ich využitia bol neefektívny a nehospodárny. Ďalšie zistenia poukazujú na to, že vykazovanie príjmov a výdavkov v podnikateľskej činnosti je neobjektívne a nehodnoverné, teda aj vykázaný hospodársky výsledok je spochybniteľný.

V. Lodenica 

	Zmluvou o nájme č. 2010000359 zo dňa 16. 04. 2010 dal prenajímateľ Mesto Košice do nájmu nájomcovi CVČ Technik nebytový priestor – stavba (Lodenica) za účelom zabezpečenia činnosti centra voľného času. 
	Podľa článku VI. Podmienky nájmu, ods. 7 nájomca nie je oprávnený predmet nájmu prenajať alebo dať do podnájmu inej osobe, ani ho vypožičať.

	Kontrolou bolo zistené, že CVČ Technik uzatvorilo dňa 19. 11. 2010 zmluvu o spolupráci so spoločnosťou Lunila, s.r.o. Košice. Predmetom tejto zmluvy je záväzok Lunily s.r.o. zabezpečiť vykonávanie mimoškolskej vzdelávacej činnosti pre deti, rodičov a verejnosť vo forme voľnej klubovej činnosti v rozsahu minimálne 25 vyučovacích hodín mesačne, podľa podmienok stanovených touto zmluvou a poskytovanie služieb občerstvenia. Na prevádzkovanie uvedených činností sa CVČ zaviazalo poskytnúť spoločnosti Lunila s.r.o. priestory v objekte Lodenica za prevádzkové náklady.
	Aj keď sa jedná o zmluvu o spolupráci v skutočnosti došlo touto formou k prenájmu uvedeného objektu, čo je v rozpore s nájomnou zmluvou uzatvorenou medzi Mestom Košice a CVČ Technik.

Záver

Kontrolné zistenia:

-	účtovná jednotka za kontrolované obdobie nevykonala inventarizáciu majetku v zmysle zákona o účtovníctve
-	inventarizácia pokladne nebola realizovaná v zmysle zákona o účtovníctve 4-krát do roka
-	inventarizáciu pokladne nevykonávala nestranná osoba, ale pokladníčka
-	v roku 2009 nebol drobný hmotný dlhodobý majetok evidovaný a vykázaný na podsúvahových účtoch, čím došlo k porušeniu Opatrenia MF SR, ktorým sa ustanovujú podrobnosti o postupoch účtovania, zároveň došlo aj k porušeniu zákona o účtovníctve
-	za kontrolované obdobie bolo nakupované elektrické špeciálne a profesionálne náradie pre stavebnú a drevársku výrobu, ktoré je pre činnosť CVČ nepotrebné a slúžilo na iné účely
-	pri faktúrach za vedenie záujmového útvaru (tréner futbalu) neboli vždy priložené mesačné výkazy o odpracovaných hodinách s popisom činnosti
-	pri nákupe drevnej hmoty - rôzne hranoly, dosky a drevotrieska bol tento materiál daný do spotreby, pričom z výdajok nie je známy účel jeho použitia. Zároveň bolo zistené, že niektorý z nakúpených materiálov sa nachádza v priestoroch CVČ a nie je zúčtovaný na účte 112 – materiál na sklade, čo svedčí o nedôslednej a formálnej inventarizácii majetku
-	fyzickou obhliadkou priestorov CVČ bolo zistené, že na nádvorí sa okrem materiálu nakupovaného za kontrolované obdobie nachádza aj ďalšia drevná hmota (hranoly a dosky), ktorá taktiež nie je zúčtovaná a vykázaná na účte 112 – materiál na sklade
-	vyúčtovanie výletov nie je podložené prezenčnými listinami zúčastnených
-	neúplné spracovanie a kontrola cestovných príkazov, zúčtovanie pracovnej cesty bez CP
-	pri vyúčtovaní prepravy a drobných nákupov nie sú zrejmé účely potreby nákupu resp. prepravy
-	prenájom Lodenice v rozpore s nájomnou zmluvou

Podnikateľská činnosť

-	neefektívny a nehospodárny prenájom strojov
-	nesprávne kalkulácie výrobkov
-	neobjektívne vykazovanie príjmov a výdavkov

Kontrolovaný subjekt v stanovenej lehote ku kontrolným zisteniam nepodal námietky.

Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku.

Košiciach, 15. 07. 2011

Ing. Hana Jakubíková
      hlavný kontrolór mesta Košice

-Text správy neprešiel jazykovou úpravou -